SON'VARACHIM SUNGTTAM:
Bharotiya Janata Pokxachea (BJP) 33vea sthapnnechea disa nimitan, rajyachea karbharant kendrantlea 'United Progressive Alliance' (UPA) sorkarak jea-jea mollancher opes ailam, tem pokxache torfen hat-potrokam vanttun soglleank kollit korunk, her rajyam vangdda Gõyant-ui BJP kherit prochar korcho asa. Rayantlea 1612 zageancher hi karyavoll az zaunchi asa. BJP-chea sthapnnechea disa nimitan zavpi he 'zagrutayek' zorui khas rajki rong dila, torui tornnateank toxench novea motdarank kendrantlea UPA sorkarachea tuttintchi mahiti diun, eka farak don bokim marpacho ho tea pokxacho yotn asa. Lok Sobhechi vinchnnuk anik eka vorsan zaunchi asa, torui ti atanch zaunchi mhonn BJP lall gholloyta. Dekunuch, UPA-chi kutam kaddun nhoikari rupachi zagrutay korunk hea pokxan pavlam ubarleant.
 UPA sorkaran Gõy rajyacher duddvanche nodrentlean onit kelea, kerosinachem promann unnem kelam, tache kodde mhargayecher tabo dovrunk ghoddunk nam, Gõyant bond asloleo minachea khonnincho prosn suttounk nam, kendrant nokri divpant rajyacher onit kelea heo soglleo gozali az Gõyant sangpachi tanchi yevzonn asa.
 Hea xivay, aichea disa tanchi anik ek karyavoll asa. BJP-che vavurpi ghora-ghoramni vochun hat-potram ani 'sticker'-ui vanttpache asat!
 Hea voilea gozalincher niyall korit zalear, BJP-k khorpota ek kodden, ani to pokx khorpita boltech kodden hem soroll kollun yeta.
 BJP-cho sthapnnecho dis khuim ani UPA-chi gozal sangop khuim! Konknni mhonn'nniecho vapor korun sangtolo zalear, nak khuim ani adolli khuim! Pokxache sthapnnecho dis monouncho asa zalear, pokxachi dignidad samballunuch to monounk zai nhoi? Tantum dusreacheo chuki kiteak aspaun, aplea pokxacho man kiteak khala denvouncho?
 'UPA sorkaran Gõy rajyacher duddvanche nodrentlean onit kelea, kerosinachem promann unnem kelam, tache kodde mhargayecher tabo dovrunk ghoddunk nam, Gõyant bond asloleo minachea khonnincho prosn suttounk nam' hachi turturi Gõychea BJP fanttean vazoun ani gazoun foskache kaddie itlo-i orth ani faido nam. Gõykaramni BJP-k nivddun haddla to kendr sorkarcher adarun vo kendr sorkarak BJP-cho faido zatolo oxem somzun nhoi. Hea pokxak gõykaramni Gõyam khatir nivddun kaddla, mhonntoch Gõyche udorgoticher tannem bhor diun, vevosthit ritin raj cholunchi goroz asa. Jem kitem kendr sorkara koddchean mellonam tacher aplo vell ibaddunk hea pokxak gõykaramni sot'ter haddunk nam. UPA sorkarachim unneponnam hat-potrachea rupan lokak diun aplo vell ogddaunk nhoi. Gõy rajyantlea dor ghoracher 'sticker' chittkaunchea orth naslolea kama khatir tor nhoich nhoi!
 Toxem polleunk gelear, 2014 vorsa Lok Sobhechi vinchnnuk zaunchi asa tacher dollo dovrun BJP-n suru kelolim him karosthanam! Fuddle khepek kendrant BJP sot'ter yeunche khatir, BJP-n choloylolim him xokticho ani vellacho ibadd korpachim, orth naslolim kamam. Dusrea utramni, rajkaronn. Mhonnche, som'bond nasloleo don gozali koxeo-koxeo korun zoddta takach aichea kallar rajkaronn mhonntat. Ghunvun-firun thoinch yevop! Hachem khoreponn amkam, BJP-chea sthapnnechea disa ho pokx kendrantlea UPA sorkaracheo tutti dakouncheo karyavolli ghoddoun haddta tantuntlean disun yeta.
 Gõyantlea gõykarank BJP koddchean bomble sokoilea gozalinchi opekxa nam. Te bodlek, gõykar BJP koddchean itlo kall Gõyant vikas zaunk nam to polleunk anvddetat. Gõyant itlo kall khubxea mollancher add nodor zaun mar boslolo, tea mollancher khori ani bori udorgot zaloli Gõyche gõykar polleunk otrekta. Fattlim sabar vorsam veg-vegllea angamni kusun poddlolem ani vidrup zalolem Gõy sogllea angamni sundor zaunchem mhonn gõykar kallzantlean axetat. Hantuntlem khub kitem kelem zalearuch, BJP-n heram poros vegllem kitem kelam oxem gõykarank bhogtolem. Taka lagun Gõyant BJP-chea surokxit fuddaracho 'graph'-ui choddunk xokta. Ani Lok Sobheche vinchnnukecho kall yetoch, hea ani tea pokxachea khandar ubo ravun vo tankam khala ghalun-chepun apunn zoitivont zaunchi-i palli BJP-cher yeunchi nam. Kiteak gõykaramni hache poilim pokxam koddchean asvasonnam khub aikoleant, punn tim chalik lagunk nant tim tannim laginchean polleleant.
 BJP-n to itihas porot ghoddouncho nhoi! 